इद्रुसको ७ विकेट
मलेसियाका सिमर स्याजरुल इद्रुस ट्वान्टी–२० अन्तर्राष्ट्रिय क्रिकेटमा ७ विकेट लिने पहिलो पुरुष खेलाडी बनेका छन् । उनले सोमबार क्वालालम्पुरमा भएको चीनविरुद्ध ट्वान्टी–२० विश्वकप एसिया ‘बी’ छनोटको पहिलो खेलमा ७ विकेट लिएका हुन् ।
इस्तानबुल — मलेसियाका सिमर स्याजरुल इद्रुस ट्वान्टी–२० अन्तर्राष्ट्रिय क्रिकेटमा ७ विकेट लिने पहिलो पुरुष खेलाडी बनेका छन् । उनले सोमबार क्वालालम्पुरमा भएको चीनविरुद्ध ट्वान्टी–२० विश्वकप एसिया ‘बी’ छनोटको पहिलो खेलमा ७ विकेट लिएका हुन् ।चीनको ट्वान्टी–२० अन्तर्राष्ट्रियमा यो पहिलो खेल थियो । ४ ओभरमा विनाक्षति चीनले १२ रन बनाएको थियो । आफ्नो दोस्रो ओभर लिएर आएका इद्रुसले पाँचौं ओभरमा ४ विकेट लिएपछि ११.२ ओभरमा २३ रनमै चीन धराशायी हुन पुग्यो । इद्रुसले लिएका सबै विकेट स्विङ बलमा बोल्ड थियो । उनको बल चीनका ब्याटरहरूले ठम्याउन सकेनन् । इद्रुसले ४ ओभरमा १ मेडन राख्दै ८ रन खर्चेर ७ विकेट लिए । ट्वान्टी–२० अन्तर्राष्ट्रियमा यसअघि कुनै खेलाडीले ७ विकेट लिन सकेका थिएनन् । नाइजेरियाका पिटर अहोको कीर्तिमान इद्रुसले उछिने । उनले सन् २०२१ मा सिएरा लियोनविरुद्ध ५ रन खर्चेर ६ विकेट लिएका थिए । भारतका दीपक चाहरले २०१९ मा बंगलादेशविरुद्ध ७ रन खर्चेर ६ विकेट र युगान्डाका दिनेश नक्रानीले लेसोथोविरुद्ध सन् २०२१ मा ७ रन नै खर्चेर ६ विकेट लिएका थिए । भारतकै युजभेन्द्र चहाल, अस्ट्रेलियाका स्पिनर एस्टाने एगर र श्रीलंकाका अजन्था मेन्डिसले पनि यसअघि ट्वान्टी–२० अन्तर्राष्ट्रियमा ६ विकेट लिएका थिए । वीरनद्वीप सिंहको १९ रनमा मलेसियाले ४.५ ओभरमै लक्ष्य पूरा गरेको थियो । सन् २०१९ को अक्टोबरमा भानुआटुविरुद्ध ट्वान्टी–२० अन्तर्राष्ट्रियमा ‘डेब्यु’ गरेयता उनले २३ खेलमा ४७ विकेट लिइसकेका छन् । यसअघि उनले ५ विकेट पनि लिएका थिएनन् ।